## Pravilnik o izmjenama Pravilnika o obavljanju gospodarskog ribolova na moru

### NN 148/2010 (31.12.2010.), Pravilnik o izmjenama Pravilnika o obavljanju gospodarskog ribolova na moru

MINISTARSTVO POLJOPRIVREDE, RIBARSTVA I RURALNOG RAZVOJA

3777

Na temelju članka 14. stavka 1. točke 1. i 6., stavka 2. točke 1. i 2. i stavka 3. Zakona o morskom ribarstvu (»Narodne novine«, broj 56/10 i 127/10) ministar poljoprivrede, ribarstva i ruralnog razvoja donosi

PRAVILNIK

O IZMJENAMA PRAVILNIKA O OBAVLJANJU GOSPODARSKOG RIBOLOVA NA MORU

Članak 1.

U Pravilniku o obavljanju gospodarskog ribolova na moru (»Narodne novine«, broj 63/10 i 141/10) naslov iznad članka 21. mijenja se i glasi: »Tramata (ludar zagonica i fružata)«, a u istom članku u stavcima 1. i 2. riječi: »ludrom, zagonicom i fružatom« zamjenjuju se s riječi »tramatom«.

Članak 2.

Članak 22. mijenja se i glasi:

»Članak 22.

(1) Zabranjeno je korištenje pridnenih jednostrukih mreža stajačica veličine oka mrežnog tega:

– između 5 i 8 milimetara i od 15 do 17 milimetara od 1. svibnja do 30. lipnja,

– između 10 i 12 milimetara od 1. veljače do 30 travnja,

– između 16 i 18 milimetara od 18. prosinca do 3. siječnja radi zaštite sitne plave ribe;

– između 120 i 130 milimetara od 10. rujna do 15. svibnja, radi zaštite jastoga (Palinurus elephas) i hlapa (Hommarus gammarus)

– između 130 i 180 milimetara od 15. svibnja do 30. studenoga, radi zaštite rakovice (Maja squinado)

(2) Zabranjeno je korištenje jednopodnih trostrukih mreža stajačica od 15. svibnja do 10. rujna.

(3) Iznimno od odredbe stavka 2. dozvoljeno je korištenje jednopodnih trostrukih mreža stajačica namijenjenih ulovu lista (Solea solea) veličine oka središnjeg mrežnog tega između 40 i 42 milimetra i veličine oka popona između 150 i 170 milimetara, kojih ukupna visina ne smije biti veća od 3 oka popona, a njihovo korištenje je zabranjeno:

– od 15. svibnja do 10. rujna u unutarnjem ribolovnom moru osim u ribolovnoj zoni A,

– od 11. rujna do 15. svibnja unutar akvatorija od jedne morske milje od obale kopna i otoka u ribolovnim zonama C i D i

– u dijelovima ribolovne zone G unutar jedne (1) morske milje od obale kopna ili otoka.

(4) Zabranjeno je korištenje dvopodnih trostrukih mreža stajačica od 15. svibnja do 31. listopada.

(5) Iznimno od odredbe stavka 4. ovoga članka dozvoljeno je korištenje dvopodnih mreža stajačica namijenjenih za lov sipa (Sepia officinalis) od 11. rujna do 15. lipnja.«.

Članak 3.

Članka 23. mijenja se i glasi:

»Članak 23.

(1) Korištenje pridnenih jednostrukih mreža stajačica veličine oka mrežnog tega između 18 i 20 milimetara dozvoljeno je samo u ribolovnim zonama A, B, E i F.

(2) U akvatoriju unutar pojasa od jedne (1) morske milje od otoka Bijelac, Sušac, Galijola, Palagruža, Jabuka i Brusnik, zabranjen je ribolov:

– pridnenim jednostrukim mrežama stajačicama veličine oka mrežnog tega između 22 i 100 milimetara kojih je visina manja od 4 metra i

– trostrukim mrežama stajaćicama.«.

Članak 4.

Ovaj pravilnik stupa na snagu danom objave u »Narodnim novinama«.

Klasa: 011-02/10-01/132
Urbroj: 525-08-1-0323/10-5
Zagreb, 27. prosinca 2010.

Ministar
Petar Čobanković, v. r.

Pravilnik, NN 148/2010-3777